**Novi Pazar** on kaupunki Serbian historiallisen Sandžakin alueella. Kaupunki on perustettu vuonna 1460 ja sen asukasluku oli vuonna 2011 100 410.

Maantiede
---------

Nykyistä keskustaa.
Novi Pazar sijaitsee historiallisen Sandžakin alueella, joka käsitti alueen Serbian, Bosnian ja Montenegron välissä. Itse kaupunki sijaitsee Raškajoen laaksossa. Belgrad siajitsee 297 kilometriä Novi Pazarista pohjoiseen. Alueen korkeus merenpinnasta on 496 metriä.

Historia
--------

Paikallista katukuvaa.
Arkeologisia todisteita ihmisasutuksesta lähiseudulta on tehty 700-luvulta ennen ajanlaskun alkua. Lähellä nykyistä kaupunkia sijaitsee myös roomalaisia kylpylöitä ja vuonna 1260 rakennettu Sopoćanin luostari. Keskiajalla alue oli osa Serbian ydinalueen muodostanutta Raškaa.

Osmanien valtakunta oli valloittanut nykyisen kaupungin alueen vuoden 1456 paikkeilla ja kaupungin perusti Sarajevon kuvernööri Isa Beg vuonna 1460. Paikkaa kutsuttiin nimellä Yeñi Bāzār eli suomeksi "uusi basaari". Nimeä käytettiin erotuksena Trgovištestä, jonka turkinkielinen nimi oli Eski Bāzār. Kaupunki kasvoi perustamisensa jälkeen nopeasti. Hyvät tieyhteydet yhdistivät sen Dubrovnikiin, Nišiin, Sarajevoon ja Konstantinopoliin. Lähelklä sijaitsi myös rautakaivoksia. Evliya Çelebi kirjoitti 1600-luvulla kaupungin käsittäneen esimerkiksi 23 moskeijaa ja 5 madrasaa.

Alkuaikojen kukoistui päättyi sotiin. Itävaltalaiset ja kapinoivat serbit hävittivät kaupunkia kahteen otteeseen vuosina 1689 ja 1737. Keskusvalta heikkeni sittemmin merkittävästi ja aluetta hallitsivat puoli-itsenäisesti paikalliset beyt. Alueella liikkui myös kulkutauteja. Maanviljely ja kaupankäynti taantui ja 1800-luvulle tultessa Novi Pazar oli jo varsin vähämerkityksellinen kaupunki. Toisaalta kaupunkiin tuli uusia muuttajia ja etenkin Serbiasta ja Montenegrosta pakenevia muslimeja. Vuonna 1912 Serbian ja Montenegron joukot valtasivat koko Sandžakin, minkä jälkeen monet muslimit muuttivat Osmanien valtakunnan vielä jäljellä oleviin osiin. Toisen maailmansodan aikana kaupunki kuului lyhyen aikaa vuosina 1941–1944 Italian alaiseen niin sanottuun Suur-Albaniaan. Sodan jälkeen kaupungista tuli taas osa Jugoslaviaa.

Väestö
------

Vuonna 2011 Novi Pazarin kunnan asukasluku oli 100 410 ja heistä 66 527 asui varsinaisella kaupunkialueella. Etnisen ryhmänsä ilmoittaneista kunnan sukkaista 77 443 oli bosniakkeja, 4 102 muslimeja ja 16 234 serbejä. Kaupungin muslimit mieltävät itsensä vaihdellen bosniakeiksi tai vain muslimeiksi etenkin poliittiista syistä riippuen.

Lähteet
-------

1. 1 2 3 4 5  Bearman, P. J.; Bianquis, Th.; Bosworth, C. E.; van Donzel, E.; Heinrichs, W. P.: *Encyclopaedia of Islam, Volume XII (Supplement)*, s. 321–322. Volume XI – W–Z. Koninklijke Brill, Leiden, 2004. ISBN 90 04 13974 5. (englanniksi)
2. 1 2  Novi Pazar Encyclopaedia Britannica. Viitattu 18.2.2020. (englanniksi)
3. ↑  Geography Tourist Organization of Novi Pazar. Viitattu 18.2.2020. (englanniksi)
4. ↑  Historical records Tourist Organization of Novi Pazar.  Arkistoitu 25.2.2020. Viitattu 18.2.2020. (englanniksi)
5. ↑  2011 Census of Population, Households and Dwellings in the Republic of Serbia (pdf) (s. 64) Statistical Office of the Republic of Serbia. Viitattu 18.2.2020. (serbiaksi) (englanniksi)

Aiheesta muualla
----------------

* Kuvia tai muita tiedostoja aiheesta **Novi Pazar** Wikimedia Commonsissa